Gedagte vir die dag: Geloof oorwin mislukkings | Maroela Media
Lees: Psalm 94:12–19
Sukses is nooit finaal en mislukking nooit dodelik nie, lees ek onlangs in ’n anonieme aanhaling. Daar is geen suksesverhale wat nie ook mislukkings insluit nie. Sommige mense is geneig om dadelik tou op te gooi wanneer hulle mislukkings beleef, terwyl gelowiges met God se hulp dit elke keer regkry om hulle mislukkings in suksesse om te draai dikwels op ’n heel ander manier as wat hulle dit beplan het. Hulle wéét seker en ervaar dit dikwels dat God daar is om hulle hande vas te gryp as hulle voete wil gly. Dit is juis in hierdie tye van mislukking dat ons maar met vertroue kan aanvaar dat God ons ook dán sal vashou. Hy is elke keer daar wanneer ons twyfel of ons nog op Hom kan vertrou en dat dit dus ‘klaarpraat met ons is’, soos Die Boodskap se weergawe van ons kernvers sê. Die 1983-vertaling van Psalm 94:18–19 stel dit só: ‘Toe ek gedink het my voete gly, het u troue liefde my regop gehou, Here. Toe ek met baie onrus in my binneste sit, het u vertroosting my tot rus gebring.’
Mislukkings in jou eie lewe hoef jou nooit jou geloof te laat verloor nie – nie in God nie, ook nie in ander mense óf in jou eie vermoëns nie. Uiteindelik kan jou mislukkings die trapklippe na sukses word.
Hemelse Vader, dankie vir die pluspunt van geloof wat my regop hou op voetglydae. Ek weet dat u troue liefde my elke keer weer rustig sal maak.
Baie mooi Woord!
Sjoe, baie dankie vir die wonderlike Woord vandag! Ek het dit werklik vanoggend nodig gehad veral op so Maandag oggend. God is goed, Hy kom altyd deur vir ons selfs al dink mens jy verdien dit nie!